Gimnazija Antuna Vrančića

Šibenik

SAN ANDREA

između dva svjetska rata

Učenice: Lucia Bujas,3.b

Lucija Dujić,3.b

Mentorica: Irena Sačić, prof.

Šibenik, siječanj 2016.

SADRŽAJ

1. UVOD 1

2. POVIJEST KUPANJA I KUPALIŠTA 2

2.1. POVIJEST KUPALIŠTA U HRVATSKOJ 3

3. KUPALIŠTA U ŠIBENIKU 4

4. KUPALIŠTE SAN ANDREA ILI JADRIJA IZMEĐU DVA SVJETSKA

RATA 5

4.1. KULTURNA I SPORTSKA DOGAĐANJA NA JADRJI 8

5. ZAKLJUČAK 9

6. LITERATURA 11

7. PRILOZI 12

**1. UVOD**

Svatko ima svoju priču. Priče ne dolaze samo od političara, filmskih zvijezda, umjetnika... Priče pričaju i gradovi. Šibenik svoju priču priča već devetsto i pedeset godina.[[1]](#footnote-1) Bute, kale, trgovi i perivoji otkrivaju nam priče iz njegove bogate povijesti i pomažu da obnovimo i zadržimo sjećanja na neke od šibenskih osobitosti. Jedna od takvih je kupalište San Andrea, odnosno Jadrija.[[2]](#footnote-2)

Razvoj i pojavu kupališta na istočnoj obali Jadrana pratimo od sredine 19. stoljeća. Ona su usko vezana uz gospodarski napredak i razvoj prometne infrastrukture, čime uživanje u blagodatima mediteranske klime i morskom kupanju postaje dostupno širim društvenim slojevima. Kupalište Jadrija, nastalo početkom 20. stoljeća, uklapa se u kontekst tadašnjeg vremena.

Nastala kao posljedica gospodarskog razvoja koji je grad doživio krajem 19. i početkom 20. stoljeća, Jadrija je ubrzo postala omiljeno kupalište Šibenčana. Svaki je naraštaj Šibenčana na Jadriji dopisao pokoju rečenicu ili stranicu svoje životne knjige. Upravo stoga što Jadrija predstavlja dio identiteta lokalne zajednice, ona je predmet našeg istraživačkog rada.

Da bismo što bolje pružili uvid u naš rad, u radu ćemo, koristeći se povijesnim izvorima i rezultatima historiografije, najprije reći nešto o kupalištima općenito. Nakon toga, prikazat ćemo povijest šibenskih kupališta s naglaskom na kupalište Jadrija u razdoblju između dva svjetska rata. Također, želimo pokazati da je Jadrija važan segment kulturnog identiteta grada i naše baštine.

Glavni izvor za naš rad bili su dokumenti Zadruge „Jadrija“ i tiskovine iz razdoblja između dva rata koje su izlazile u Šibeniku i Splitu.

Na kraju, zahvaljujemo svima koji su nam pomogli u izradi rada.

**2. POVIJEST KUPANJA I KUPALIŠTA**

Kupanje je dio čovjekove tjelesne higijene, a običaji zajedničkog kupanja zasigurno su stari koliko i najstarije civilizacije nastale uz mora ili rijeke. Iako do danas nije u potpunosti razrješena evolucija kupanja, pretpostavlja se da su kupanje i kupališta preuzeti od istočnjačkih civilizacija.[[3]](#footnote-3)

Kupališta nalazimo i kod antičkih naroda, Grka i Rimljana. Grci su kupališta počeli graditi u 5. st.pr. Kr. i već su tada bila mjesta društvenih okupljanja i susreta.[[4]](#footnote-4) Od Grka običaje kupanja preuzimaju Rimljani. Osim što su pružale usluge kupanja u bazenima, javna su kupališta bila opremljena prostorijama za gimnastiku i masažu, sobama za odmor, knjižnicama, vrtovima i šetnicama.[[5]](#footnote-5)

Tijekom srednjeg vijeka mijenja se pogled na život, a posebno su se dugo vremena zanemarivale higijenske navike. Asketska tradicija srednjovjekovlja je na tijelo i njegu tijela gledala s nepovjerenjem kao porive bliske grijehu. Ipak, od 11. stoljeća javna se kupališta ponovo otvaraju. Iako su predstavljala problematična mjesta za važeće ćudoređe, kupališta su se smatrala važnima zbog održavanja higijene. Radila su samo danju, a ulaz je bio zabranjen ljudima s društvene margine (skitnicama, prostitukama,...).

Premda su u renesansi ublažena stroga moralna gledišta, trebalo je proći još nekoliko stoljeća da kupanje, posebno kupanje u moru, zahvati europske gradove. Popularnost kupališta ponovo raste od 18. stoljeća kada su na glasu ona s vodom iz mineralnih i termalnih izvora koja služe za liječenje bolesnika.[[6]](#footnote-6)

Tijekom druge polovice 19. stoljeća počinju se preferirati morska kupališta, a već krajem stoljeća većina gradova na Sredozemlju ima barem jedno takvo kupalište.[[7]](#footnote-7) U tom razdoblju kupališta se od mjesta za terapiju morskom vodom i klimom pretvaraju u mjesta za odmor, različita i razgraničena od posla, doma i svakodnevice. Takva kupališta nalazimo i u Hrvatskoj.

**2.1. POVIJEST KUPALIŠTA U HRVATSKOJ**

Hrvatska enciklopedija kupalište definira kao „dijelove obale uređene za kupanje i sunčanje ili mjesta i prostorije za kupanje, često u ljekovitoj vodi ili blatu, radi čistoće, zdravlja, zabave ili vjerskih razloga“.[[8]](#footnote-8)

Prva kupališta u Hrvatskoj datiraju od antičkih vremena o čemu nam svjedoče ostatci rimskih termi na našim područjima sačuvani u Solinu (Salona), podrumima Dioklecijanove palače u njezinu jugozapadnom dijelu te terme u Varaždinskim Toplicama. Nažalost, o postojanju kupališta u razdoblju do 19. stoljeća zbog oskudnih izvora ne znamo gotovo ništa.

Tijekom 19. stoljeća duž istočne obale Jadrana otvaraju se kupališta. Tako je 1841. godine u Rijeci otvoreno prvo kupalište na moru. Svega koju godinu kasnije, 1844. u Opatiji je otvoreno kupalište koje će ubrzo postati jedno od najpoznatijih mjesta okupljanja aristokracije iz Austro-Ugarske Monarhije.[[9]](#footnote-9)

Istovremeno s otvaranjem kupališta na moru, otvaraju se kupališta na rijekama. Među prvim takvim je kupalište na Dravi otvoreno u Osijeku 1836. godine. Nešto kasnije, 1859. u Zagrebu se otvara kupalište na „Trnjanskoj špici“ na kraju naselja Trnje na Savi.[[10]](#footnote-10)

Neovisno o tome je li riječ o kupalištima na moru ili rijekama, tadašnja su kupališta bila mjesta na kojima se odvijao važan dio društvenog života grada uz različita kulturna, zabavna i sportska događanja. Također, osnivaju se dioničarska društva ili zadruge koje su imale za cilj uređivanje kupališta.

Takva zadruga, zadruga „Jadrija“ osnovana je i u Šibeniku 1923. godine.

**3. KUPALIŠTA U ŠIBENIKU**

Šibenik je kroz svoju povijest imao osam kupališta. To su: kupalište Meichsner kod crkve sv. Dominika, kupalište Makale, Rogač, kupalište Matačić, Banj, Batiđele, Martinska i kupalište Jadrija.

O nekim od navedenih kupališta postoji vrlo malo pisanih podataka, tek poneki trag ili stara fotografija. Tako o prvom kupalištu u Šibeniku, kupalištu Meichsner znamo samo da se nalazilo ispred crkve sv. Dominika na obali. O tome kad je bilo otvoreno, ne postoje precizni podatci. Međutim, sa sigurnošću možemo reći da je zatvoreno 1914. godine jer je na mjestu nekadašnjeg kupališta sagrađan hangar veslačkog kluba „Krka“.

Godine 1860. šibenski poduzetnik i dobrotvor Ante Makale otvorio je prvo uređeno i organizirano kupalište do kojeg se s Poljane moglo stići za nekoliko minuta. Kupalište koje se nalazilo u Vrulji na mjestu današnjeg autobusnog kolodvora, imalo je svoj Pravilnik iz kojeg se mogu doznati pravila ponašanja za žene i muškarce te radno vrijeme.

Na kupalište Makale nastavljalo se kupalište Rogač. Ono se nalazilo ispod istoimenog brda koje danas više ne postoji. Naime, za potrebe izgradnje teretne luke 50 tih godina 20. stoljeća brdo je minirano čime je uništeno i kupalište.

Kupalište Matačić otvoreno je 1902. godine na Paklini. Napravljeno je isključivo od drva na drvenim stupovima, a bilo je otvoreno do 1917. godine.[[11]](#footnote-11) Do kupališta se dolazilo brodom o čemu nas izvješćuju tadašnje novine. Tako *Hrvatska rieč* od 29. lipnja 1907. piše da se „kupalište Matačić obskrbilo parobrodićem na benzin za prevažanje kupača“.[[12]](#footnote-12)

Kupališta Banj i Batiđela otvorena su krajem 19. stoljeća u blizini tvornice Sufid (kasnije Tvornica elektroda i ferolegura). Banj je otvoren podno zgrade za upravno osoblje tvornice, dok su Batiđele otvorene na zapadnoj strani Sufida. Oba su kupališta zatvorena 50- tih godina 20. stoljeća.[[13]](#footnote-13)

Od svih ovdje nabrojanih kupališta, najduže je postojalo ono na Martinskoj. Kupalište Martinska dobilo je ime po crkvici Sv. Martina koja se nalazi na pristaništu nasuprot Šibeniku. Kupalište je otvoreno početkom 20- tih godina 20. stoljeća o čemu nam svjedoče fotografije iz tog vremena. Međutim, kao gradsko kupalište ono svoju punu afirmaciju doživljava tek nakon Drugog svjetskog rata. Do nje se moglo doći trajektima, pinicama, koje su prevozile putnike i automobile s pristaništa na šibenskoj rivi ispred crkve Sv. Dominika.[[14]](#footnote-14) Gradnja Šibenskog mosta, njegovo puštanje u promet 1966. godine te ukidanje trajektne veze koja je do tada spajala Šibenik s Martinskom, utjecali su na zatvaranje kupališta.

Većina spomenutih kupališta nije se dugo zadržala u sjećanju Šibenčana. Pala su u zaborav i samo ih se najstariji Šibenčani još uvijek sjećaju. Izuzetak predstavlja kupalište „Jadrija“.

**4.1. KUPALIŠTE SAN ANDREA ILI JADRIJA IZMEĐU DVA SVJETSKA RATA**

Kupalište „Jadrija“ otvoreno je 6. kolovoza 1922. godine.[[15]](#footnote-15) Inicijatori i jedni od osnivača Jadrije bili su šibenski trgovci i poduzetnici Simo Grubišić Rovilo i Ante Frua.[[16]](#footnote-16)

Kupalište „Jadrija“ u početku je imalo 50 kabina podijeljenih na žensku i mušku stranu. Na zapadnoj strani nalazilo se 25 kabina za žene, dok se 25 kabina za muškarce nalazilo na istočnoj strani kupališta. Središnji dio kupališta zauzimao je restoran koji je imao terasu za sunčanje. Ispred kabina bila su dva drvena nogostupa za ulazak u more. Kabine su bile javne i svaki ju je posjetitelj mogao koristiti sat i trideset minuta po cijeni od 0,50 dinara po osobi. Međutim, kako je interes građana bio velik, a zadruga Kupališta „Jadrija“[[17]](#footnote-17) nije imala dovoljno svojih sredstava za izgradnju novih kabina, dozvolila je privatnicima gradnju kabina o vlastitom trošku čime su kabine postajale privatno vlasništvo. Upravo je gradnja privatnih kabina bila razlog zašto su Šibenčani Jadriju prozvali „gospodskim“ kupalištem. Nezadovoljstvo Šibenčana zbog „gospodske“ Jadrije možemo iščitati iz članaka objavljenih u tadašnjim novinama. Tako *Jadranski dnevnik* od 24. lipnja 1936. godine navodi da nezadovoljstvo Šibenčana treba tražiti, kako u visokim cijenama prijevoza i kupanja na spomenutom kupalištu, tako i u činjenici da su kabine, one koje nisu bile u privatnom vlasništvu, bile skupe za korištenje. Stoga siromašniji Šibenčani odlaze na druga, pučka, kupališta (Martinsku, Rogač, Batiđele).[[18]](#footnote-18)

Odmah istog dana kada je kupalište otvoreno, od strane uprave donesen je Red kupališta. Red propisuje pravila ponašanja, cijene i način korištenja kabina, način prijevoza na kupalište, zabranu dolaska osobama koje su „zaražene prijepčivim bolestima ili s otvorenim ranama“, kao i zabranu dovođenja pasa.[[19]](#footnote-19) Uz Red kupališta, 1923. godine donesena su i Pravila kupališta „Jadrija“.

Red je donesen u skladu s tadašnjim društvenim normama i postojećim ćudoređem. Tako iz Reda saznajemo da „žensko odjeljenje ima za službu jednu djevojčicu, a muško jednog muškarca“ te da se „na kupalištu ne ulazi iz jednog odjeljenja u drugo.“ Društvene norme i ćudoređe odnosili su se i na pravila oblačenja na kupalištima.[[20]](#footnote-20) Kako navodi *Novo doba* „ i dobro je i lijepo da se kupači oblače čedno i pristojno, pa i estetski, škandalozno oblačenje vrijedja često osjećaje mnogih kupališnih gostiju obojega spola.“[[21]](#footnote-21) U skladu s postojećim normama šibenska općinska uprava je 1929. godine zabranila muškarcima da se na kupalištu „Jadrija“ kupaju u kratkim hlačama. Kupanje je bilo dozvoljeno u dugim hlačama ili trikoima, a sve koje su bili „drukčije kostimirani“ redari su mogli kazniti s 500 dinara kazne. Interesantno je da se ovakve zabrane nisu odnosile na žene. Dapače, ženama je kroz tadašnje novine sugerirano moderno i slobodnije odijevanje. Rubrike „Vidici za modu“ i „Ženska moda“ zagovarale su modu „koja se mora udesiti tako da žena izgleda oblije i punije i u vezi s tim ističe njen struk“ te da „ pomiče struk od sredine tijela naniže snižavanjem odjeće na kukove.“ Međutim, da je bilo i onih Šibenčana kojima nije bilo drago vidjeti svoje sugrađanke u modernim, slobodnijim i nećudorednim kupaćim kostimima, vidimo iz članka Manfreda Makale „Navala nudizma sa plaža na grad“. Autor kaže „neka se djevojke povrate u kostime od par decenija natrag“ te dalje navodi „sa velikim slamnatim šeširom na glavi, redovitom bluzom dugih rukava, zakopčanom do jabučice grla, dugom suknjom kao na promenadi, dugim čarapama i rukavicama – da im bijele ruke ne pocrne.“[[22]](#footnote-22)

U skladu s onim što su osnivači željeli postići, zadruga je posebnu pažnju posvećivala uređenju kupališta. O radnjama koje su poduzimane kako bi kupalište bilo što sigurnije, ljepše i urednije, vidimo iz Izvješća koje je zadruga kupališta „Jadrija“ podnosila svake godine na Godišnjoj skupštini. Tako se može vidjeti kolika se briga vodila o redu i čistoči kupališta, poduzetim mjerama za pošumljavanje, postavljenoj sigurnosnoj mreži na kupalištu, postavljanju tuševa. Nadalje, iz Izvješća također saznajemo da se uz gradnju novih kabina planirala elektrifikacija kupališta, dovođenje vodovoda i telefona, gradnja igrališta za tenis te klizalište.[[23]](#footnote-23) To su samo neke od radnji koje su se poduzimane kako bi „Jadrija“ „potpuno udovoljila svojoj svrsi“. Osim toga, iz Izvješća, koja je podnosio tajnik Skupštine, vidimo kako je rastao broj članova zadruge, s kolikim je kapitalom zadruga raspolagala te broj gostiju na „Jadriji“. Naravno, Izvješća su govorila i o problemima s kojima se kupalište moralo nositi. Najćešče je bila riječ o financijskim problemima, odnosno o nedostatku novčanih sredstava koja bi bila dostatna za održavanje kupališta. Upravo o tome nam govori članak „Zar da nestane kupalište?“ objavljen u *Novom dobu* 10. siječnja 1930. godine.[[24]](#footnote-24) Autor članka izražava bojazan zbog mogućeg zatvaranja kupališta „koje se po svojoj ljepoti i udobnosti može ubrojiti medju najbolja kupališta na Jadranu“. Stoga apelira na građane Šibenika da učine sve kako bi kupalište i dalje postojalo.

Jedan od razloga zašto je „Jadrija“ postala omiljeno kupalište treba tražiti u događanjima koja su se na njoj održavala.

**4.2. KULTURNA I SPORTSKA DOGAĐANJA NA JADRIJI**

„Jadrija“ nije bila samo kupalište. Ona je ubrzo postala prvorazredno društveno okupljalište. Na „Jadriji“ su se održavale zabave s plesom, sportska natjecanja te izbori za Miss Jadrije.

O kulturnim događanjima redovno su izvještavale novine. Upravo zahvaljujući njima znamo da su zabave s plesom trajale do kasno u noć. Zabave u organizaciji Jahting kluba „Val“ ili zadruge „Jadrija“, bile su dobro posjećene. Organizatori bi osigurali prijevoz brodom, a rezervacije je primala tadašnja agencija „Putnik“. Naravno, zabave koje su se na „Jadriji“ održavale tijekom ljeta izazivale su veliku pažnju, kako domaćih, tako i stranih gostiju. Svakako su posebnu pozornost naših sugrađana izazivala natjecanja za Miss Jadrije. Tada bi „Jadrija“ „bila načičkana svijetom, da se ni maknut ne bi moglo.“[[25]](#footnote-25)

Da je „Jadrija“ bila mjesto društvenih događanja saznajemo iz *Jadranskog dnevnika*, koji u svom broju od 28. lipnja 1937. godine objavio tekst o zabavi koju je organiziralo Društvo za unapređenje turizma u čast filmske glumice Ite Rina. [[26]](#footnote-26)

Kupalište „Jadrija“ bilo je i mjesto održavanja brojnih sportskih događanja. U tu svrhu, kako navodi don Krsto Stošić u svom opisu Jadrije iz 1927. godine, uređen je prostor za tenis.[[27]](#footnote-27) Osim toga, u takozvanoj Guštinoj vali bile su uređene staze za plivačka natjecanja te prostor za vaterpolo. Na kupalištu „Jadrija“ održavale su se jedriličarske regate. O jednoj takvoj regati saznajemo iz Jadranskog dnevnika. On u broju od 27. kolovoza 1935. piše da je u „režiji šibenskog Yahting kluba „Val“ održana jedriličarska utakmica u kojoj je sudjelovalo 13 jedrilica članova „Vala“ i kraljevske mornarice. Na „Jadriji“ gdje je bio određen cilj skupilo se nekoliko stotina gradjana, koji su dolazak svake ladje pozdravili dugotrajnim aplauzom.“[[28]](#footnote-28)

Zbog svega navedenog kupalište „Jadrija“ bila je omiljeno mjesto za sport i zabavu brojnih Šibenčana, ali i njegovih gostiju. Nažalost, početak Drugog svjetskog rata sve će promijeniti.

Kupalište ponovo nastavlja svoj intenzivni život tek 50- tih godina 20. stoljeća. Od tada pa do danas „Jadrija“ živi kao omiljeno kupalište Šibenčana.

**5. ZAKLJUČAK**

Kupalište Jadrija mora se promatrati u kontekstu gospodarskog razvitka Šibenika koji se događao krajem 19. i početkom 20. stoljeća. Rast grada i zamah industrije oduzimaju Šibenčanima njihova dotadašnja boćata kupališta. Oni žele zdravo i sunčano, morsko kupalište.

Iako je kupalište otvoreno kako bi Šibenčani imali mjesto za ugodan odmor, kupanje, sunčanje i uživanje u dokolici, Jadrija je bila planiran i precizno osmišljen poduzetnički poduhvat s jasnim ciljevima i razrađenom strategijom.

Da je Kupalište „Jadrija“ kao poduzetnički pothvat pao na plodno tlo u samoj lokalnoj zajednici, vidimo po podršci koju su joj Šibenčani svakom prilikom iskazivali. Tako Šibenčani na samrti traže od svojih obitelji i prijatelja da ne kupuju vijence i cvijeće, već da njima u slavu i sjećanje uplate priloge za unaprjeđenje i razvoj Jadrije. Njihova se želja poštuje godinama nakon smrti pa su tadašnje novine pune obavijesti s dugim popisima Šibenčana koji su na godišnjice smrti svojih bližnjih uplatili doprinos za dovršenje kupališta na Jadriji da počaste uspomene na pokojnike.

Zbog svega što je „Jadrija“ bila i što jest, Šibenčani je žele sačuvati u njezinom izvornom obliku. Iako je dio kabina tijekom Drugog svjetskog rata bio uništen, kupalište je u načelu sačuvalo izvornu arhitektonsko-urbanističku koncepciju. Upravo stoga je „Jadrija“, kultno gradsko kupalište, od 2012.godine upisano na Listu preventivno zaštićenih kulturnih dobara.

*Sažetak*

*Šibenik je grad duge povijesti. Njegova priča traje već devetsto i pedeset godina. Jedna od njegovih priča je i kupalište San Andrea, odnosno Jadrija. Iako je tijekom svoje povijesti Šibenik imao osam kupališta (kupalište Meichsner, Makale, Rogač, Matačić, Banj, Batiđele, Martinska), „Jadrija“ je* *bila omiljeno kupalište. Također, ona je i mjesto na kojem se odvijao važan dio društvenog života grada uz različita kulturna, zabavna i sportska događanja. Kupalište je otvoreno 1922., a 1923. godine utemeljena je zadruga Kupališta „Jadrija“. Kupalište je imalo Red i Pravila ponašnja, donesena u skladu s tadašnjim društvenim normama i ćudoređem. Zbog svoje povijesne važnosti „Jadrija“ se nalazi na Listi zaštićenih kulturnih dobara.*

*Ključne riječi: kupalište Meichsner, Makale, Rogač, Matačić, Banj, Batiđele, Martinska i „Jadrija“, zadruga Kupališta „Jadrija“, Red i Pravila kupališta, ćudoređe*

**IZVORI**

1. Jadranski dnevnik , 24. lipnja 1936., broj 145, god. III.

2. Jadranski dnevnik, 28. lipnja 1937., broj 148, god.IV.

3. Jadranski dnevnik, 27. kolovoza 1935., broj 200, god. II

4. Hrvatska rieč, 29. lipnja 1907., broj 146, god.III.

5. Narodna straža, 5. kolovoza 1922., broj 31, god. II.

6. Novo doba, 18. srpnja 1928., broj 125, god.VIII.

7. Novo doba,16. travnja 1929., broj 101. , god XII.

8. Novo doba, 30.siječnja 1930. , broj 7, god. XIII.

9. Novo doba, 29. kolovoza 1928., broj 211 god X.

10. Šibenski list

11. Dokumenti zadruge Kupališta „Jadrija“, Državni arhiv Šibenik

**LITERATURA**

1. **Hrvatska encikolopedija**.2004. Leksikografski zavod „Miroslav Krleža“, svezak

VI, Zagreb

2. **Kos, Mirjana**. 2010. Počeci izgradnje kupališnih mjesta s osvrtom na lovranska

kupališta početkom 20. stoljeća, Zbornik Lovranšćine, knjiga 1.

3. **Kos, Mirjana, Barković Lozzi, Julija**. 2009. Kvarnerska kupališna baština:

Nestala kupališta s kraja 19. i početka 20. stoljeća, Hrvatski muzej turizma, Državni

arhiv u Rijeci, Opatija-Rijeka

4. **Makale, Manfred**. 1939. Šibenik i sjeverna Dalmacija, Tiskara „Kačić“ Šibenik

5. **Stošić, Krsto**. 1927. Rijeka Krka, Pučka tiskara, Šibenik

6. **Tušar, B**. 2002. Kupanje kroz povijest. Moja kupaonica 1, Energetika marketing,

Zagreb

7. **Vujasinović, Branko**. 2007. Uloga rijeke Save u povijesnom razvoju grada

Zagreba, Ekonomska i ekohistorija, vol.3, br. 3., Zagreb


8. **Zenić, Milivoj**. 2010. Stari Šibenik: kalama, skalama i butama, AGM, Zagreb

**PRILOZI**





Sl. 1. Kupalište „Jadrija“ iz 1922. godine

(Državni arhiv u Šibeniku)




Sl. 2. Red kupališta „Jadrija“ iz 1922. godine

(Muzej grada Šibenika)



Sl. 3. Kupališta „Jadrija“ registrirana zadruga s.o.j. Šibenik

( Državni arhiv Šibenik)



Sl.5. Plakat poziva na zabavu i ples

( Državni arhiv Šibenik)

1. Šibenik se prvi put u pisanim izvorima spominje u ispravi kralja Petra Krešimira IV. od 25. prosinca 1066. godine. Ove 2016. godine obilježava se 950 godina prvog spomena Šibenika. [↑](#footnote-ref-1)
2. San Andrea ili Sv. Andrija je crkvica sagrađena 1402. godine na otočiću Bisak u kanalu Sv. Ante po kojoj je Jadrija dobila ime. Crkvica danas ne postoji. Na njenom mjestu nalazi se svjetionik koji je sagrađen 1871. godine. [↑](#footnote-ref-2)
3. Povijest kupališta datira još od 2000. godina prije Krista. Već tada su, prema arheološkim nalazima, stanovnici Mohenja Dara poznavali kupališta Tušar, B. 2002. Kupanje kroz povijest. Moja kupaonica 1, Energetika marketing, Zagreb, str. 66. [↑](#footnote-ref-3)
4. Kos, Mirjana, Barković Lozzi, Julija. 2009. Kvarnerska kupališna baština: Nestala kupališta s kraja 19. i početka 20. stoljeća, Hrvatski muzej turizma, Državni arhiv u Rijeci, Opatija-Rijeka, str. 13. [↑](#footnote-ref-4)
5. Kos, Mirjana, Barković Lozzi Julija, isto, str. 14. [↑](#footnote-ref-5)
6. Najpoznatije lječilišno-kupališno mjesto u Austro-Ugarskoj Monarhiji bila su Karlovy Vary. Tada se razvila balneologija, posebna grana medicine koja se bavi liječenjem bolesnika vodom iz mineralnih - termalnih izvora, pijenjem, kupanjem, inhaliranjem, a nekada i mazanjem peloidom (toplim blatom). Ime potječe od latinske riječi balneum koja označava kupelj. Tušar, B., isto, str. 68. [↑](#footnote-ref-6)
7. Prvo kupalište na moru bilo je u Brightonu u Engleskoj, dok je prvo na Jadranu podignuto u Trstu 1820. godine. Kos, Mirjana. 2010. Počeci izgradnje kupališnih mjesta s osvrtom na lovranska kupališta početkom 20. stoljeća, Zbornik Lovranšćine, knjiga 1, str. 183. [↑](#footnote-ref-7)
8. Hrvatska encikolopedija, Leksikografski zavod „Miroslav Krleža“, svezak VI, Zagreb, 2004., str. [↑](#footnote-ref-8)
9. Kos, Mirjana, Barković Lozzi, Julija, isto, str. 11. [↑](#footnote-ref-9)
10. Vujasinović, Branko. 2007. Uloga rijeke Save u povijesnom razvoju grada Zagreba, Ekonomska i ekohistorija, vol.3, br. 3., Zagreb, str. 131. [↑](#footnote-ref-10)
11. Kupalište koje je zatvoreno 1917. ponovno oživljava u razdoblju između dva svjetska rata. U tom periodu kupalište se zove Paklina i u vlasništvu je grada. [↑](#footnote-ref-11)
12. Hrvatska rieč, „Kupalište Matačić“, 29. lipnja 1907., broj 146, god.III, str. 2. [↑](#footnote-ref-12)
13. Kupalište Banj ponovo je otvoreno 2012. godine. Tako je Šibenik nakon 152 godine ponovo dobio kupalište u srcu grada. Ujedno, kupalište pruža jedinstven pogled na stari dio Šibenika. [↑](#footnote-ref-13)
14. Poseban ugođaj kupalištu davao je restoran dograđen uz već spomenutu crkvicu, u kojem je tijekom ljetnih večeri 60- tih godina 20. stoljeća svirala živa glazba. Zenić, Milivoj.2010. Stari Šibenik: kalama, skalama i butama, AGM, Zagreb, str. 163. [↑](#footnote-ref-14)
15. Već je rečeno da je kupalište nastalo na otočiću Bisak koji se nalazi na ulazu u Kanal Sv. Ante nasuprot tvrđavi Sv. Nikole. Kako je na otočiću Bisak postojala crkvica San Andrea ili Sv. Andrija, tako su stari Šibenčani i sam otočić zvali Andrija. Kada je na njemu otvoreno kupalište, ono je dobilo ime po otočiću Andriji, odnosno Jadrija. Zenić, Milivoj, isto, str. 156. Inače, kupalište „Jadrija“ bilo je otvoreno od lipnja do rujna, a o datumu otvaranja i zatvaranja Šibenčani i njihovi gosti doznali bi iz novina. [↑](#footnote-ref-15)
16. O otvaranju Jadrije kao modernog kupališta izvještavale su tadašnje novine poput Narodne straže, Jadranskog dnevnika i Novog doba. Narodna straža od 5. kolovoza 1922. godine, broj 31, god. II na svoj naslovnici najavljuje otvaranja kupališta Jadrije. O kupalištu „Jadrija“ piše i don Krsto Stošić u Rijeka Krka sa 54 slike. On tako navodi da je Jadrija “bijelo moderno kupalište“ koje ima „milovidan položaje s krasnim pogledom na more i brojne otoke“. Stošić, Krsto. 1927. Rijeka Krka sa 54 slike, Pučka tiskara, Šibenik, str. 77. [↑](#footnote-ref-16)
17. Kako bi kupalište što bolje funkcioniralo, 1923. godine utemeljena je zadruga Kupališta „Jadrija“. Kako su sami osnivači naveli, zadatak zadruge je: „gradnja kupališta na Jadriji, po mogućnosti hotela i drugih zgrada potrebitih za jedno moderno balnearno poduzeće u svrhu podizanja prometa stranaca.“ Zadruga je upisana u zadružni registar u Okružnom Trgovačkom sudu u Šibeniku 6.12.1923. godine. Državni arhiv Šibenik. [↑](#footnote-ref-17)
18. Jadranski dnevnik, „Zašto Šibenčani poluotok Jadriju nazivaju „gospodskim“kupalištem?“, 24. lipnja 1936., broj 145, god. III, str. 4. [↑](#footnote-ref-18)
19. Red kupališta „Jadrija“ od 6. kolovoza 1922. [↑](#footnote-ref-19)
20. Tako se krajem 19. stoljeća ženski kupaći komplet sastojao od tunike kratkih rukava i dugih hlača do gležnja napravljene od čvrste pamučne tkanine te šešira od slame ili tkanine koji je štitio od sunca. Muška odjeća za kupanje bila je uglavnom prugasta, a hlače su sezale do koljena. Tridesetih godina 20. st. odjeća za kupanje postaje otvorenija. Kostimi sve više otkrivaju ramena, gornji dio leđa, dekolte i noge. [↑](#footnote-ref-20)
21. Novo doba, 18. srpnja 1928., str 2. god.VIII, broj 125 [↑](#footnote-ref-21)
22. Makale, Manfred. 1939. Šibenik i sjeverna Dalmacija, Šibenik, str. 37. [↑](#footnote-ref-22)
23. Novo doba, Godišnja skupština kupališnog društva „Jadrije“, 16. 4.1929., god XII, broj 101, str. 2. [↑](#footnote-ref-23)
24. Novo doba, „Zar da nestane kupalište“, 30.siječnja 1930., broj 7, god. XIII, str. 7. [↑](#footnote-ref-24)
25. Novo doba „I Šibenik ima svoju Miss“, 29. kolovoza 1928., god X, broj 211, str.2. To je bilo po prvi put da se birala Miss Jadrije. [↑](#footnote-ref-25)
26. Jadranski dnevnik, „Zabavno večer na „Jadriji“, 28. lipnja 1937., broj 148, god.IV, str. 4. Naime, tada vrlo popularna glumica Ita Rina snimala je na Zlarinu film „Princeza koralja.“ Glazbu za film napisao je Ivo Tijardović. [↑](#footnote-ref-26)
27. Stošić, don Krsto.1927. Rijeka Krka sa 54 slike, Tisak pučke tiskare u Šibeniku, str. 77. [↑](#footnote-ref-27)
28. Jadranski dnevnik,“ Jedriličarske utakmice oko otoka Kaprija“, 27. kolovoza 1935. god. II, broj 200, str. 4. Inače, prva jedriličarska regata na „Jadriji“ održana je 1925. godine. [↑](#footnote-ref-28)